Tuꞌn tcywix cycꞌuꞌj t-xnakꞌatz Jesús,
e xiꞌ tkbaꞌnxin cyexin:
—Nim nchi bisena tiꞌj ti pjel,
pero miꞌn tzaj ttz̈i cyiꞌja.
Cꞌoquel ke cycꞌuꞌja tiꞌ Dios bix jax juꞌx wiꞌja.
Tuj tnajbil Nmana at nim lugar te cyey.
Nuket mintiiꞌ,
matle txiꞌ nkbaꞌna cyey.
Pero tneelxix,
il tiꞌj tuꞌn nneja jkolte najbil cywitza.
Bix ka ma chin aja jkolte cynajbila,
jax chin ul meltzꞌaja juntl maj,
bix cxeꞌl nchmoꞌna ejeeꞌy,
cuma waja tuꞌn cytena junx wuyena.
Yal tzunj be ctzyetel wuꞌna,
n-el cyniꞌya tiꞌj alcyej be—tz̈i Jesús cye t-xnakꞌatzxin.
E xiꞌ tkbaꞌn Tomás texin:
—Taat,
min ktzkiꞌna jaaꞌ cxeꞌley.
¿Titzen tten qꞌuelel kniꞌya tiꞌj alcyej be ctzyetel tuꞌna?
—tz̈i Tomás.
Aj ttzakꞌbeꞌnxin:
—Inayen weja jbe.
Inayen weja jjaxxix.
Inayenja kꞌol cychunkꞌlala te junx maj.
Nuk wuꞌna at cyoclena tuꞌn cypona tuya Nmana.
Nuket el cyniꞌya tiꞌj alcye kena bix alcyej il tiꞌj tuꞌn tbint wuꞌna,
jaxettzenle ma tzꞌel cyniꞌya tiꞌj Nmana bix ti tajxin.
Pero te jaꞌlewe qꞌuelel cyniꞌya tiꞌjxin,
bix qꞌuelel cyniꞌya tiꞌj ya ma cyila jaxin—tz̈ixin.
E xiꞌ tkbaꞌn Felipe texin:
—Taat,
yeecꞌantz Tmana keya,
tuꞌn toc kcyeꞌyena.
Oj toc kcyeꞌyena jaxin,
mintiiꞌtl kaja—tz̈i Felipe.
E xiꞌ tkbaꞌn Jesús te Felipe:
—Nim kꞌij ma chin tena cyuyey,
Felipe.
¿Mimpanaꞌx tel tniꞌya tiꞌj alcye kena?
Ka ma tzꞌoc cycyeꞌyena inayena,
jax ma tzꞌoc cycyeꞌyena Nmana,
cuma inayen weja jyecꞌbil ti tten Nmana.
¿Tikentzen ntzaj tkanena weya:
“Yeecꞌantz Tmana keya”?
tz̈iy.
¿Mimpa tocslay ka junx kena tuya Nmana bix junx taꞌ Nmana wuyena?
Kej yol nxiꞌ nkbaꞌna te cyey nxnakꞌatza,
yaaꞌn wexwe nyol,
sino tyol Nmana at wuyena.
Bix jnbint wuꞌna,
yaaꞌn tuꞌn wexwe wipemal,
sino tuꞌn tipemal Nmana—tz̈i Jesús te Felipe.
Bix e xiꞌ tkbaꞌntlxin cye t-xnakꞌatzxin:
—Cyocslama nyola ka junx kena tuya Nmana bix junx taꞌ Nmana wuyena.
Pero ka cycyꞌiy tuꞌn cyocslana wiꞌja tuꞌnj nyola,
chi ocslana wiꞌja tuꞌn wipemala ma txiꞌ nyeecꞌana cyey.
Jaxxix cxeꞌl nkbaꞌna cyey,
ka ma tzꞌoc ke cycꞌuꞌja wiꞌja,
j-akꞌuntl ma bint wuꞌna tuya tipemal Nmana,
jax cbinel cyuꞌna.
Bix jun akꞌuntl mas jawnex minaꞌx tbint wuꞌna cbinel cyuꞌna,
cuma weya,
chin aala tuya Nmana.
Bix oj waja,
alcyej cxeꞌl cykanena te Nmana,
ka junx cykanbila tuya wajbila,
cbinel wuꞌna,
cuma waja tuꞌn tjaw nimset tbi Nmana tuꞌnj nbint wuꞌna,
inayena Tcwal.
Jax wuꞌna.
Alcyej cxeꞌl cykanena,
ka junx cykanbila tuya wajbila,
cbinel wuꞌna.